一個十八歲、非洲裔美國男仔
加入咗美國空軍
佢被分配到 Mountain Home 空軍基地
加入空軍警衛中隊
我啱啱到空軍基地時
第一件事情就係要搵屋
然後將太太同啱啱出世嘅 Melanie
接嚟愛達荷州度住
我第一時間搵咗人事部
同佢哋講我嘅情況
人事部話
喺 Mountain Home 搵間屋冇問題
呢裡嘅人都幾鍾意我哋
因為佢哋知道空軍租客係會交租嘅
收租對於業主嚟講係好重要嘅
人事部話
呢裡有一份人名表
你可以打俾呢啲人
佢哋會俾你揀屋
我由人事部嗰度攞咗份名單
打第一個電話
接電話嘅係一個女人
我同佢講咗我要間屋
佢話：「你打嚟啱啦，
我哋宜家有四、五間屋出租。」
佢問：「你要一間定兩間睡房？」
佢又話：「我哋唔好喺電話講啦。
你直接過嚟睇下想要邊間仲好啦。
睇好咗，我哋就可以簽約。
你就可以攞鎖匙接家人過嚟。」
我聽咗之後好興奮
即刻開車去市中心去搵個代理
去到，我敲門啦，一個女士開門
佢睇一睇我，問：
「有乜可以幫到你嗎？」
我答話：「我頭先打嚟話睇屋，
想睇下邊間合適。」
佢話：「真係唔好意思，
我先生將嗰啲屋都租出啦，
但係冇同我講佢租曬出去。」
我話：「你係話一個小時內
佢將五間屋都租出去？」
佢冇答我
只係話：「要唔要噉樣，你留低電話，
如果到時有人出租，我通知你？」
唔使講，佢之後當然係冇打電話俾我
嗰份名單上面其他業主我都打過
但係都冇回音
我就好似俾人拒絕咁
我返到空軍基地，搵到中隊嘅指揮官
McDow 少校
我話：「McDow 少校，
我需要你嘅幫忙。」
我話俾佢聽我嘅遭遇
佢話：「James，我好樂意幫你。
但問題係，
我哋唔能夠迫人
將屋租俾佢哋唔鍾意嘅人。
而且我哋同呢個社區嘅關係幾好，
唔想因咩事令大家關係緊張。」
佢又話：「一係噉呀，
你叫屋企人留返喺屋企。
一年有三十日嘅假期，
你趁假期返返去，
三十日後再返嚟。」
但佢冇說服到我
我又返去人事部
同裡面嘅文員解釋我嘅情況
佢話：「 Jim，我有個辦法。
有個機師要走。
佢有一架露營車。
如果你有留意嘅話，
Mountain Home 好多地方
都有露營車嘅公園。
如果你買佢架露營車，
趁佢趕著走，
仲可以買得平啲添。
咁樣嘅話，你嘅問題就可以解決啦。」
我聽咗之後即刻趕去市中心
去睇嗰架露營車
架車睇落都幾細架咁
但喺當時嘅情況嚟講
呢個係最好嘅辦法
於是我就買咗架露營車
我問嗰個文員：
「我可唔可以將架露營車擺喺度？
噉樣所有問題就解決曬，
噉樣我就唔使搵地方泊。」
佢回答話：
「我要問管理部門，再答你。」
我就返基地先
返到基地，文員打嚟話：
「唔得，你唔能夠將露營車泊喺嗰度，
因為我哋已經預留嗰位俾人。」
咁我就覺得成件事幾奇怪
因為我見到其他車位都係空嘅
咁都算啦
就當佢真係將啲位留俾其他人
我就問個文員
佢話：「唔使擔心喎 Jim，
仲有好多地方可以泊露營車。」
佢俾咗一份泊露營車地方嘅名單俾我
我逐個逐個搵
但當我搵到一個車位
同樣都係好似睇屋咁被人拒絕
除咗佢哋回覆話泊車嘅地方滿咗之外
一個人仲同我講：
「 Jim，我哋唔租俾你，
因為我哋已經有一個黑人家庭
住喺呢個露營車停車場。」
佢話：「呢個決定唔係我落，
因為我都鍾意你哋架。」
（笑聲）
我同你哋一樣，我當時都笑咗
佢話：「宜家問題係，
如果我俾你搬入嚟，
其他租客會搬走。
我只係唔咁樣揹鑊啫，
所以我冇辦法租俾你。」
呢件事雖然幾灰
但係冇停止我繼續搵嘅決心
我搵到 Mountain Home 偏遠地區
嗰度有一個小型露營車停車場
細到冇人有嘅停車場
裡面仲未鋪路、冇水泥平板
冇欄杆用嚟劃分泊位
冇可以洗衫嘅設施
但當時我明白我冇太多其他選擇
我打俾太太
話：「我哋就噉樣樣啦。」
我哋成家就噉樣搬咗過去
喺愛達華州 Mountain Home 呢個城市
我哋終於有咗自己嘅家
當然，事情最後都安定落嚟
四年後，我批准咗
由愛達華州嘅 Mountain Home
搬到 Labrador 嘅 Goose Bay
我就唔喺度多講啦
不過嗰度環境都唔錯
（笑聲）
我嗰時面對嘅問題係
將屋企由愛達華州嘅 Mountain Home
搬到賓夕法尼亞州嘅 Sharon
其實問題都唔大
因為我哋啱啱買咗一架車
我媽咪電話裏面話佢會飛過嚟
佢會喺開車嗰陣幫我哋照顧細路
所以媽咪就嚟咗
佢同我太太為成個路程準備咗好多食物
嗰日上晝，我哋五點就出發
成個旅程都好好，大家都好鍾意
傾得都幾開心
到咗夜晚大概六點半、七點
我哋開始有啲攰
我哋就話：「不如搵一間汽車旅館，
先住宿一晚，聽日一早再上路？」
我哋開始物色路上嘅汽車旅館
我哋睇到一間，用紅色光管寫著：
「有空房，有空房，有空房」
我哋就停低
佢哋留喺停車場
我入去個旅館
當我入去嘅時候
前台嘅一位女職員
啱啱辦埋完幾個人嘅入住手續
另一啲人嚟到前台，企喺我後面
我嚟到前台
佢問：「有乜可以幫你？」
我話：「我想租一晚房間。」
佢話：「真係唔好意思，
最後一間啱啱租咗。
聽日上晝至有房。」
佢話：「如果你向前走
大概 45 到 60 分鐘，
會有一個露營車停車場。」
我話：「但係空房燈仲著住喎。」
佢話：「哎呀，我唔記得咗熄。」
然後佢伸手熄咗佢
佢望一望我，我望一望佢
大堂裡面仲有其他人
佢望一望佢哋，冇人敢出聲
我明白意思
我離開汽車酒店，返到停車場
我同我媽、太太同囡囡講︰
睇嚟我哋要渣遠少少，先至有地方瞓
我哋嗰晚渣到去遠啲嘅地方
但當我哋倒車準備要走嘅時候
估下發生乜嘢？
吉房嘅招牌光管竟然又著咗！
依然著住「有空房，有空房，有空房」
最後我哋搵到一個唔錯嘅地方
雖然唔係我哋想要嘅地方
但總算安全乾淨
我哋嗰晚瞓得好好
嗰次經歷嘅重點係
我哋無論喺愛達華州定係賓夕法尼亞州
都俾人酒店、汽車旅館同酒樓拒絕
但我哋最後仍然能夠嚟到賓夕法尼亞州
我哋成家人安定落嚟

大家都好高興見到細路
今次另一個故仔係當我坐飛機趕去
Labrador Goose Bay 嘅時候
唔係咩？
（笑聲）
即係 53 年後嘅今日
我有九個孫，兩個曾孫
五個孫係男丁
有讀學士、碩士、博士，其中一個讀醫
有幾個孫都幾時髦
佢哋都好新潮， 但未係最入潮流嗰個
（笑聲）
我仲有一個孫讀咗八年嘅大專
（笑聲）
佢仲未攞到學位
但因為佢諗住成為一位喜劇演員
所以我哋盡可能俾佢繼續留喺學校讀
因為喺屋企搞笑
唔代表出面可以做到一個喜劇演員
啱唔啱？
（笑聲）
唔理點樣，佢哋都係好嘅細路嚟
佢哋冇吸毒、高中冇大肚、冇犯罪
呢個係我少少背景
噉有一日我喺度睇電視
電視播梗 Ferguson 同埋相關嘅騷動
突然，一個新聞評論員話：
「喺過去三個月內，
有八名身上冇武器嘅非洲裔美國藉男性
俾警察、白人業主同白人市民殺害。」
唔知道做乜嘢，當時我呆咗
我話：「咩事？太癲啦。
點解仇恨可以令人做出噉樣嘅嘢？」
跟著，我一個孫打俾我
佢話：「爺爺，你有冇睇咗新聞？」
我話有
佢話：「呢單嘢好困擾我。
我哋只係做緊自己嘅嘢。
但喺我哋黑人
無論開車、行路、抑或講嘢都好危險。
我哋可以做啲乜？
你教我哋嘅嘢我哋都做咗。
警察截停我哋嘅時候，
我哋將雙手放喺駄盤最高嘅地方。
如果佢哋要查身份證，
就話俾佢哋知，
我會慢慢喺我嘅儲物箱裏邊
攞我嘅身份證出嚟。
佢哋要我哋離開架車俾佢哋搜，
要我哋趴喺地下俾佢哋搜，
要我哋打開車尾箱俾佢哋睇，
我哋都唔反抗，
因為我哋記得你講過
『唔好挑戰警察。等一切結束，
打俾我哋，等我哋同警察理論。』」
佢話：「呢件事令我好困擾。
我同白人朋友經常一齊。
佢哋聽到呢個消息嘅時候，
佢哋話『你仲點可以忍呢？
你應該要反抗，你應該要理論，
你應該叫佢哋出示證件。』」
我嘅孫會用我教嗰套答返佢哋︰
「我知道你可以噉樣做，
但係當我哋喺車裏邊嘅時候，
請唔好噉做。
因為我同你嘅後果會好唔一樣。」
所以，身為爺爺
我應該點同啲孫講呢？
我點先能夠保護佢哋嘅安全
俾佢哋繼續好好咁活著呢？
呢一則報導之後，好多人問我
「 Jim，乜你唔嬲嗎？」
我答返佢哋︰
「我冇權去嬲，
因為我知道嬲係會後果嘅。」
所以，我唯一可以做嘅係
用我嘅知識、精力、諗法、經驗
隨時貢獻自己嘅力量
去對抗任何潛在嘅種族歧視
我首先要做嘅係教育
其次係向人帶出種族歧視嘅存在
最後係盡我一生人最大嘅力量
用盡一切辦法消除種族歧視
我要做嘅第二件事係︰
我要呼籲所有美國人
喚醒佢哋嘅人性同尊嚴
呼喚佢哋作為市民
為到市民嘅身份而自豪時
唔好消極咁面對呢啲醜惡嘅罪行
而係應該提升自己對社會嘅認識
增加對社會嘅觸覺同認知
然後大家一齊聯合起嚟
聲討同挑戰所有不公義嘅嘢
包括殺手無寸鐵嘅人
無論被殺嘅人係乜種族、係乜血統
無論文化上點咁唔同
我哋必須推翻呢啲唔合理嘅啲事
只有我哋團結一致
至能夠達成呢一個目標
我哋需要黑人、白人、亞洲裔同拉丁裔
一齊講︰
我哋唔能夠再接受同類事情繼續發生